
Относно: Проект на Наредба за изменение на Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г.


УВАЖАЕМИ ГОСПОДИН МИНИСТЪР,
[bookmark: _Hlk126564916]На основание чл. 67 във връзка с чл. 70, ал. 2 от Закона за подпомагане на земеделските производители (ЗПЗП), внасям за одобрение проект на Наредба за изменение  на Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г., наричана по-нататък „Наредба за изменение на Наредба № 10 от 2023 г.“. Тези интервенции са включени в Стратегическия план за развитието на земеделието и селските райони в Република България за периода 2023 – 2027 г., наричан по-нататък „Стратегическия план”.

Причини, които налагат приемането на акта
С Наредбата за изменение и допълнение на Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г. (обн., ДВ, бр. 46 от 2024 г.) са създадени условия за приложение на първо изменение на Стратегическия план за развитието на земеделието и селските райони в Република България за периода 2023 – 2027 г. („Стратегически план“).
В Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (обн., ДВ., бр. 30 от 2023г.) в §3б, т. 1 от преходните и заключителни разпоредби, е посочен период за подаване на заявления за подпомагане/плащане до 30 юни 2024 г. Впоследствие този период е удължен до 08 юли 2024 г.
Предвид промяната в крайната дата за прием, от Държавен фонд „Земеделие“ постъпи предложение за промяна в сроковете за предоставяне от земеделските стопани на необходимите допълнителни документи за част от интервенциите, в което като удачен срок се предлага дата 30 септември. Отчитайки опитът от миналогодишната кампания 2023 г. и предвидените тогава срокове, предложената промяна би предоставила на земеделските стопани и съответно на Държавен фонд „Земеделие“ нужното време за окомплектоване и обработка на документите и информацията от тях. В предложението за предоставяне на по-дълъг срок не са идентифицирани допълнителни рискове по отношение на осъществявания контрол и своевременната обработка на подадените заявления.
С оглед на изложеното следва да се предостави възможност на земеделските стопани да разполагат с повече време за подготовка и предоставяне на документите, които са изискуеми за одобрение за участие в ангажиментите и получаване на плащане.

Цели
Предложените текстове на проекта на Наредба за изменение на Наредба № 10 от 2023 г. са насочени към постигане на следните цели:
Прецизиране на сроковете за предоставяне на документи относно прилагане на интервенциите в областта на околната среда и климата и съобразяване на необходимостта земеделските стопани да предоставят необходимите документи за изпълнение на ангажименти по подадени заявления за подпомагане/плащане.
Осигуряване на предвидима правна среда за земеделските стопани и бенефициентите с ангажименти по интервенциите в областта на околната среда и климата по линия на европейските земеделски фондове.

Финансови и други средства, необходими за прилагането на новата уредба
Проектът на Наредба за изменение на Наредба № 10 от 2023 г. не предвижда разходването на допълнителни средства от бюджета на Министерство на земеделието и храните.

Очаквани резултати от прилагането на акта
С проекта на наредба ще се създаде повече сигурност и спокойствие за потенциалните кандидати и бенефициенти относно подготовката и предоставянето на изискуемите документи за одобрение за участие и получаване на плащане по интервенциите в областта на околната среда и климата.
Очакваните резултати от прилагането на акта са да се създадат на национално ниво условия и ред, по който да се получат и да се продължат да се получават плащания във връзка с реализация на дейностите по интервенции в областта на околната среда и климата и хуманно отношение към животните, включени в Стратегическия план и неговото първо изменение. По такъв начин ще се постигнат заложените в този план цели на подпомагането.

Анализ за съответствие с правото на Европейския съюз
Съгласно чл. 69 от Регламент (ЕС) 2021/2115 на Европейския парламент и на Съвета от 2 декември 2021 г. за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435/1 от 6 декември 2021 г.), наричан по-нататък „Регламент (ЕС) 2021/2115“, интервенциите в областта на околната среда и климата и хуманно отношение към животните са интервенции от областта на развитието на селските райони, включени в Стратегическия план. Тяхната конкретна правна регламентация се съдържа в чл. 70 от Регламент (ЕС) № 2021/2115.
С проекта на Наредба за изменение на Наредба № 10 от 2023 г. се удължават срокове, които не са предмет на уредба на правото на Европейския съюз.
Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

Информация за проведените обществени консултации
На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация със заинтересованите страни на интернет страницата на Министерството на земеделието и храните и на Портала за обществени консултации със срок за предложения и становища в рамките 14 дни. Причините за прилагане на 14-дневен срок се обуславят от обстоятелството, че с проекта на наредба се предлагат промени в сроковете за предоставяне на документи от земеделските стопани и бенефициентите с ангажименти по интервенциите в областта на околната среда и климата по линия на европейските земеделски фондове и със своевременното влизане в сила на предлаганите промени, тези срокове ще бъдат удължени. По този начин ще се осигури необходимата правна рамка, съгласно която земеделските стопани да имат достатъчен срок за предоставяне на изискуемата информация, да им бъдат разгледани заявленията за подпомагане/плащане и да продължат да изпълняват своите задължения по ангажименти в областта на околната среда и климата.
С оглед гореизложеното е необходима своевременна промяна в Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г., поради което проектът е публикуван за обществени консултации за срок от 14 дни.
В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.
Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.


УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 67 във връзка с чл. 70, ал. 2 от ЗПЗП, предлагам да одобрите предложения проект на Наредба за изменение на Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г.

	Приложение:
	1. Проект на Наредба за изменение на Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г.;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от проведената обществена консултация;
5. Предложения и становища, постъпили от проведената обществена консултация.

